《水调歌头 其十一 雨霁柬张甬川》
明代·夏言

鸣雨歇深院，高门闭重关。虚室凉生枕簟，昼寝梦魂安。

天外好气时至，林际断霞孤映，鸦带夕阳还。庭交莎草绿，砌拥蜀葵丹。

暑气销，暝阴敛，角声残。起步檐楹徙倚，聊得簿书闲。

却忆年时故里，曾唤小舟载酒，草阁枕江寒。月明歌绿水，云静看青山。

作者简介：夏言（1482—1548），字公谨，汉族，江西贵溪人。明正德进士。初任兵科给事中，以正直敢言自负。世宗继位，疏陈武宗朝弊政，受帝赏识。裁汰亲军及京师卫队冗员三千二百人，出按皇族庄田，悉夺还民产。豪迈强直，纵横辩博，受宠升至礼部尚书兼武英殿大学士入参机务，不久又擢为首辅。嘉靖二十七年议收复河套事，被至弃市死。其诗文宏整，又以词曲擅名。有《桂洲集》。